রবিশঙ্কর ও অন্নপূর্ণার জীবনে ছেলে শুভর আগমন একটি গুরুত্বপূর্ণ ঘটনা। শুভর পুরো নাম শুভেন্দ্র শঙ্কর। ১৯৪২ সালের ৩০ মার্চ তার জন্ম। জন্মের আট সপ্তাহের মধ্যে এক জটিল রোগ ধরা পড়ল তার। অন্ত্রের নালিতে প্রতিবন্ধকতার জন্য খুবই বিরল ধরনের, যন্ত্রণাময় ব্যথা হতো। মাস খানেকের মধ্যেই ছেলেটি সেরে উঠল। কিন্তু এক নতুন উপসর্গ দেখা দিল। ছেলেটি সারা রাত কাঁদত। রবিশঙ্করের আত্মজীবনী থেকে জানা যাচ্ছে, রোজ ১০ ঘণ্টার বেশি সেতার সাধনার পরে এই কাঁদুনে শিশুকে নিয়ে সারা রাত জেগে থাকার বিড়ম্বনা থেকেই তাঁদের দাম্পত্য জীবনের প্রথম টানাপোড়েন শুরু হয়েছিল। রবিশঙ্কর লিখেছেন, ‘এ সমস্যার কারণে রাত-জাগা অভ্যেস হয়ে গেল শুভর। এটা এক বছর বা তারও বেশি সময় ধরে চলল। আমি খেয়াল করলাম, অন্নপূর্ণার ব্যক্তিত্ব দিন দিন বদলে যাচ্ছে। আমাদের দুজনেরই শক্তিক্ষয় হচ্ছিল খুব। মেজাজ বিগড়ে যাচ্ছিল আমাদের দুজনেরই। ওই সময়টাতে তুচ্ছ কারণে আমার মেজাজ বিগড়ে যেত। দুজনে একসঙ্গে রেগে উঠতাম। আমি আগে বুঝতে পারিনি, কিন্তু এবার খেয়াল করলাম, ও ঠিক ওর বাবার মেজাজ পেয়েছে। ও আমাকে প্রায়ই বলত, “তুমি শুধু সংগীতের জন্য আমাকে বিয়ে করেছ! আমাকে তুমি ভালোবাসো না! তোমার জন্য তো অন্য সুন্দরীরা আছে!” অন্য কোনো মেয়ের সঙ্গে কথা বললেই ওর খুব হিংসা হতো। যখনই আমি অন্য কোনো শহর থেকে অনুষ্ঠান করে ফিরতাম সেখানে আমার কোনো প্রেম আছে বলে আমাকে দুষত। এটা ওর অবসেশন হয়ে দাঁড়িয়েছিল।’